|  |
| --- |
| KAPITTEL C2 |
| SPESIELLE KONTRAKTSBESTEMMELSER TIL NS 8402 |

|  |
| --- |
|  |

Innhold

[Del 1 – Endringer og suppleringer til NS 8402 5](#_Toc112243274)

[1. NS 8402 punkt 3 – Kontrakten 5](#_Toc112243275)

[1.1 NS 8402 punkt 3 – Kontrakten 5](#_Toc112243276)

[2. NS 8402 punkt 4 – Organisatoriske bestemmelser 5](#_Toc112243277)

[2.1 NS 8402 punkt 4.5 – Varsling 5](#_Toc112243278)

[3. NS 8402 punkt 5 – Prosjektmaterialet 5](#_Toc112243279)

[3.1 NS 8402 punkt 5 – Prosjektmaterialet 5](#_Toc112243280)

[4. NS 8402 punkt 6 – Rådgiveren plikter 6](#_Toc112243281)

[4.1 NS8402 pkt. 6.2 – Forsikring 6](#_Toc112243282)

[4.2 NS 8402 pkt. 6.4 – Oppdragets utførelse 6](#_Toc112243283)

[4.3 NS 8402 pkt. 6.5 – Samarbeid med oppdragsgiveren 7](#_Toc112243284)

[4.4 NS 8402 nytt pkt. 6.7 - Endringer 7](#_Toc112243285)

[5. NS 8402 punkt 8 – Oppdragets fremdrift 8](#_Toc112243286)

[5.1 NS 8402 punkt 8.3 – Forsering 8](#_Toc112243287)

[5.2 Nytt punkt 8.4. – Oppnåelse av delfrist 8](#_Toc112243288)

[6. NS 8402 punkt 9 – Forsinkelse, erstatning 8](#_Toc112243289)

[6.1 NS 8402 punkt 9.2 Reaksjon ved forsinkelse 8](#_Toc112243290)

[6.2 NS 8402 punkt 9.3 – Varsling 8](#_Toc112243291)

[7. NS 8402 punkt 10 – Rådgivningsfeil 9](#_Toc112243292)

[7.1 NS 8402 punkt 10.3 – Erstatningsansvar 9](#_Toc112243293)

[7.2 NS 8402 punkt 10.4 – Reklamasjon 9](#_Toc112243294)

[8. NS 8402 punkt 12 – Honorar 9](#_Toc112243295)

[8.1 NS 8402 punkt 12.2 - Timesatser/dagsatser 9](#_Toc112243296)

[8.2 NS 8402 punkt 12.3 – Honorarbudsjett 9](#_Toc112243297)

[9. NS 8402 punkt 14 Betaling 10](#_Toc112243298)

[9.1 NS 8402 punkt 14.2 – Betalingsfrist 10](#_Toc112243299)

[9.2 NS 8402 punkt 14.5.2 – Tilbakeholdelse og stansing 10](#_Toc112243300)

[10. NS 8402 punkt 15 Avbestilling 10](#_Toc112243301)

[Del 2 – Seriøsitetskrav 11](#_Toc112243302)

[11. Etiske regler 11](#_Toc112243303)

[12. Etterlevelse av lover og regler 11](#_Toc112243304)

[13. Habilitet 11](#_Toc112243305)

[14. Varsling om kritikkverdige forhold 11](#_Toc112243306)

[15. Gaver mv. 11](#_Toc112243307)

[16. Kriminell organisasjon, korrupsjon, hvitvasking og bedrageri 11](#_Toc112243308)

[17. Sosialt ansvar 12](#_Toc112243309)

[18. Lønns- og arbeidsvilkår 12](#_Toc112243310)

[19. Egenrapportering av lønns og arbeidsvilkår 13](#_Toc112243311)

[20. Betaling til bank 13](#_Toc112243312)

[21. Rapportering i Oppdrags- og arbeidsforholdsregisteret 13](#_Toc112243313)

[22. Overholdelse av sanksjonsloven med tilhørende forskrifter 14](#_Toc112243314)

[Del 3 – Særlige kontraktsbestemmelser 15](#_Toc112243315)

[23. Regler for ekstern kommunikasjon og taushetsplikt 15](#_Toc112243316)

[24. Videreføring av kontraktsbestemmelser 15](#_Toc112243317)

[25. Språkkrav 15](#_Toc112243318)

[26. Rådgiverens personell 15](#_Toc112243319)

[27. Ledelse av kvalitet og Ytre miljø 16](#_Toc112243320)

[27.1 Ledelsessystem for kvalitet og Ytre miljø 16](#_Toc112243321)

[27.2 Gjennomgang av kontraktens aktiviteter 16](#_Toc112243322)

[27.3 Krav til kvalitetsplan for oppdraget 16](#_Toc112243323)

[27.4 Ytre miljø 16](#_Toc112243324)

[27.5 Revisjons- og kontrollaktiviteter 17](#_Toc112243325)

[27.6 Risikostyring og risikovurderinger 17](#_Toc112243326)

[28. Krav til oppdraget 18](#_Toc112243327)

[28.1 Overordnede krav 18](#_Toc112243328)

[29. Krav til leveransen for overholdelse av frister 18](#_Toc112243329)

[30. Teknisk regelverk 18](#_Toc112243330)

[31. Møter 19](#_Toc112243331)

[31.1 Oppstartsmøte 19](#_Toc112243332)

[31.2 Prosjekteringsmøter 19](#_Toc112243333)

[31.3 Fagmøter 19](#_Toc112243334)

[31.4 Partsmøter 19](#_Toc112243335)

[32. Rapportering 19](#_Toc112243336)

[32.1 Generelt 19](#_Toc112243337)

[32.2 Månedsrapportering 20](#_Toc112243338)

[32.3 Rapportering av kostnader 20](#_Toc112243339)

[32.4 Tids- og fremdriftsrapportering 20](#_Toc112243340)

[33. Teknisk dokumentstyring 20](#_Toc112243341)

[34. Evaluering 21](#_Toc112243342)

# Del 1 – Endringer og suppleringer til NS 8402

# NS 8402 punkt 3 – Kontrakten

## NS 8402 punkt 3 – Kontrakten

Bestemmelsen utgår og erstattes av:

*«Inneholder kontraktsdokumentene bestemmelser som strider mot hverandre, skal de gjelde i den rekkefølgen som er angitt i kapittel A4.»*

# NS 8402 punkt 4 – Organisatoriske bestemmelser

## NS 8402 punkt 4.5 – Varsling

Bestemmelsen utgår og erstattes av:

*«Alle varsler og krav og svar på disse som skal meddeles etter bestemmelser i kontrakten, skal fremsettes skriftlig til partenes representanter etter 4.1 eller til avtalte adresser for varsling.*

*Varsel og krav omfattet av punktene 6,4, 6.5, 6.7, 8.1, 8.2, 8.3, 8.4, 9.1, 10.4 og 12.3 skal fremsettes i henhold til den prosedyren som er avtalt i kapittel C3. Varsel og krav anses først som fremsatt når avtalt prosedyre er benyttet.*

*For andre forhold enn de som er angitt i ovennevnte punkter, skal varsel og krav som er innført i skriftlig referat eller protokoll fra møter mellom partene regnes som skriftlig. Varsel og krav gitt ved e-post til avtalt adresse regnes også som skriftlig dersom ikke annet er avtalt.*

*Hvis en part ønsker å gjøre gjeldende at den andre parten har varslet eller svart for sent, må han gjøre det skriftlig uten ugrunnet opphold etter å ha mottatt varsel eller svar. Gjør han ikke det, skal varselet eller svaret anses som gitt i tide»*

# NS 8402 punkt 5 – Prosjektmaterialet

## NS 8402 punkt 5 – Prosjektmaterialet

Bestemmelsen utgår og erstattes av:

*«Eiendomsrett, opphavsrett og andre materielle og immaterielle rettigheter til et hvert resultat og/eller materiale som frembringes gjennom oppdraget, herunder dokumentasjon, metoder, data, paramtervalg, beregninger, undersøker, modeller, spesifikasjoner og annet (prosjekteringsmaterialet) tilfaller oppdragsgiveren i sin helhet, med de begrensninger som følger av ufravikelig lov. Når prosjekteringsmaterialet er ferdigstilt skal det utleveres komplett til oppdragsgiveren.*

*Rettighetene omfatter også rett til endring og videreoverdragelse, jf. lov 15.6.2018 nr. 40 om opphavsrett til åndsverk mv. (åndsverkloven) § 68.*

*Rådgiveren og/eller hans kontraktsmedhjelpere beholder eiendomsrett, opphavsrett og andre materielle og immaterielle rettigheter til metoder, verktøy, programmer og forarbeider som rådgiveren og/eller hans kontraktsmedhjelpere hadde før kontraktsignering, og som benyttes for å gjennomføre kontrakten (grunnlagsmateriale). Rådgiveren og/eller hans kontraktsmedhjelpere beholder også rettighetene til grunnlagsmaterialet slik det blir videreutviklet under kontrakten.*

*Oppdragsgiveren får en tidsubegrenset, betalt og ikke-eksklusiv disposisjonsrett til grunnlagsmaterialet i den grad dette inngår som en del av prosjekteringsmaterialet. Disposisjons­retten omfatter rett til å bruke, kopiere, modifisere og videreutvikle grunnlagsmaterialet, enten selv eller ved hjelp av tredjemann, i et hvilket som helst prosjekt oppdragsgiveren involverer seg i, slik at prosjekteringsmaterialet kan benyttes der uten hindring. Oppdragsgiver kan offentliggjøre slikt grunnlagsmaterialet forutsatt at rådgiveren og/eller hans kontraktsmedhjelpere blir navngitt.*

*Hver av partene står fritt til å benytte generell ”know-how”, som ikke er taushetsbelagt, opparbeidet under gjennomføringen av kontrakten.*

*Rådgiveren kan kun benytte prosjekteringsmaterialet dersom oppdragsgiveren skriftlig samtykker til det.»*

# NS 8402 punkt 6 – Rådgiveren plikter

## NS8402 pkt. 6.2 – Forsikring

Første avsnitt utgår og erstattes av:

*«Rådgiveren skal tegne ansvarsforsikring som dekker hele hans erstatningsansvar innenfor grensen angitt i 10.3, 3. ledd bokstav b), eller annen grense som angitt i kapittel C3. Rådgiveren skal i tillegg tegne de forsikringer som er angitt i C3.»*

## NS 8402 pkt. 6.4 – Oppdragets utførelse

Nytt tredje avsnitt skal lyde:

*«Rådgiveren svarer ikke for feil i løsninger eller metoder foreskrevet av oppdragsgiver, eller feil i grunnlagsmaterialet levert av ham, med mindre annet følger av denne bestemmelsen. Rådgiveren har plikt til å vurdere om oppdragsgivers løsninger og metoder er forsvarlige, og til aktivt å gjennomgå alt mottatt og innhentet grunnlagsmateriale for om mulig å avdekke feil, mangler, svakheter eller uoverensstemmelser ved dette. Rådgiveren skal varsle oppdragsgiveren uten ugrunnet opphold etter at han oppdaget eller burde ha oppdaget slike feil, mangler, svakheter eller uoverensstemmelser. Unnlater rådgiveren å varsle oppdragsgiver innen fristen, kan oppdragsgiver kreve erstatning for tap som kunne vært unngått ved rettidig varsel.»*

## NS 8402 pkt. 6.5 – Samarbeid med oppdragsgiveren

Bestemmelsen utgår og erstattes av:

*«Rådgiveren skal i god tid gjøre oppdragsgiveren skriftlig kjent med hva han behøver av opplysninger, grunnlagsmateriale og beslutninger for å gjennomføre oppdraget, og når dette skal foreligge.*

*Rådgiveren skal varsle oppdragsgiveren uten ugrunnet opphold når det oppstår behov for endringer av oppdraget, videre utredninger eller supplerende undersøkelser.»*

## NS 8402 nytt pkt. 6.7 - Endringer

Bestemmelsen skal lyde:

*«Oppdragsgiveren kan ved endringsordre pålegge rådgiveren å utføre endringer. En endringsordre skal være skriftlig og gi beskjed om at det kreves en endring, samt hva endringen går ut på.*

*Endringen kan være arbeid i tillegg til eller i stedet for det som er avtalt, reduksjon i arbeidsomfanget eller utførelse etter en endret fremdriftsplan eller andre bindende frister. Endringen må ligge innenfor rådgiverens fagområde, stå i sammenheng med oppdraget etter kontrakten, og ikke være urimelig tyngende for ham å utføre.*

*Mottar rådgiveren pålegg uten at dette skjer ved endringsordre, jf. ovenfor, skal han varsle oppdragsgiveren uten ugrunnet opphold dersom han vil påberope seg det som en endring. Det skal fremgå av varselet at rådgiveren anser at pålegget ligger utenfor oppdraget og hvorfor. Det samme gjelder dersom andre forhold som oppdragsgiveren har risikoen for, gjør det nødvendig å utføre oppgaver som ikke er en del rådgiverens oppgaver etter kontrakten.*

*Unnlater rådgiveren å varsle oppdragsgiveren uten ugrunnet opphold taper han retten til å påberope seg at pålegget om endringen innebærer en endring. Dette gjelder ikke dersom oppdragsgiveren måtte forstå at det forelå en endring.*

*Når oppdragsgiveren mottar varsle etter tredje ledd, skal han uten ugrunnet opphold besvare varslet. Gjør han ikke det, kan han ikke senere bestride at det foreligger en endring.*

*Rådgiveren skal før arbeidet igangsettes gi oppdragsgiveren et overslag over forventet omfang av endringsarbeidet, som utgjør et særskilt honorarbudsjett for endringsarbeidet. Punkt 12.3 gjelder tilsvarende for endringsarbeider. I tilfeller der partene finner det hensiktsmessig kan det i stedet avtales revidert budsjett for honorar og utgiftsdekning for resterende kontraktsperiode, jf. punkt 12.3 tredje ledd.*

*Dersom rådgiverens samlede vederlag etter fradrag og tillegg, jf. kapittel C2 punkt 4.4, reduseres med mer enn 15 % av opprinnelig antatt totalt honorar eller opprinnelig honorarbudsjett etter punkt 12.3 dersom det er etablert, skal reduksjonen utover 15 % behandles som delvis avbestilling.»*

# NS 8402 punkt 8 – Oppdragets fremdrift

## NS 8402 punkt 8.3 – Forsering

Nytt andre avsnitt som lyder:

*«Rådgiveren har ikke krav på dekning av utgiftene til forsering ved unnlatt eller for sen varsling etter dette punkt.»*

## Nytt punkt 8.4. – Oppnåelse av delfrist

Bestemmelsen skal lyde:

*«Rådgiveren skal varsle oppdragsgiveren om at delfrist angitt i kapittel C3 er oppnådd innen rimelig etter at fristen er oppnådd.*

*Dersom oppdragsgiveren er uenig i at delfristen er oppnådd, skal han varsle rådgiveren uten ugrunnet opphold fra mottakelsen av meldingen.»*

# NS 8402 punkt 9 – Forsinkelse, erstatning

## NS 8402 punkt 9.2 Reaksjon ved forsinkelse

Andre ledd utgår og erstattes av:

*«Dersom det er avtalt dagmulkt, skal rådgiveren betale dagmulkt ved forsinkelse etter de satser som er angitt i kontrakten. Er satser ikke avtalt, skal dagmulkten settes til 2 ‰ av opprinnelig antatt totalt honorar eller opprinnelig honorarbudsjett etter 12.3 dersom det er etablert, eksklusiv merverdiavgift, minimum kr 1000 per dag. Dagmulkten slutter å løpe når det som skal utføres innen tidsfristen, er fullført.*

Tredje ledd utgår og erstattes av:

*Samlet erstatning og dagmulkt for overskridelse av delfrister og tidsfrist for fullførelsen av oppdraget skal ikke overstige 20 % av antatt totalt honorar eller honorarbudsjett etter punkt 12.3 dersom det er etablert, eksklusive merverdiavgift.»*

## NS 8402 punkt 9.3 – Varsling

Bestemmelsen utgår.

# NS 8402 punkt 10 – Rådgivningsfeil

## NS 8402 punkt 10.3 – Erstatningsansvar

Tredje avsnitt utgår og erstattes av:

*«Med mindre annet følger av kapittel C3 er erstatningsansvaret for hele oppdraget begrenset til:*

1. *60 ganger grunnbeløpet i folketrygden (G) for ansvar som ikke er omfattet av forsikringsplikten etter 6.2 og*
2. *150 ganger grunnbeløpet i folketrygden (G) for ansvar som er omfattet*

*Ansvarsbegrensningene gjelder ikke der tapet skyldes forsett eller grov uaktsomhet fra rådgiveren, rådgiverens ansatte eller kontraktsmedhjelpere.»*

## NS 8402 punkt 10.4 – Reklamasjon

Siste avsnitt utgår og erstattes av:

*«Rådgiveren kan ikke påberope seg for sen varsling dersom rådgivningsfeilen skyldes forsett eller grovt uaktsomt forhold fra rådgiveren, rådgiverens ansatte eller kontraktsmedhjelpere.»*

# NS 8402 punkt 12 – Honorar

## NS 8402 punkt 12.2 - Timesatser/dagsatser

Første avsnitt får følgende tilføyelse:

*«Satsene skal også dekke rådgiverens kostnader forbundet med kravene i kapittel C, med mindre kostnadene inngår i egne prosesser (poster).»*

Tredje avsnitt utgår og erstattes av:

*«Med mindre annet er avtalt i kapittel C3, er satsene faste i kontraktsperioden.»*

## NS 8402 punkt 12.3 – Honorarbudsjett

Første ledd utgår og erstattes med:

*«Rådgiveren skal i samarbeid med oppdragsgiveren utarbeide et budsjett for honorar og utgiftsdekning over kontraktsperioden. Honorarbudsjett er det samlede beløp som skal betales til rådgiveren i henhold til kapittel E3 slik dette beløp er justert etter bestemmelsene i kontrakten. Dersom honorarbudsjett ikke utarbeides, skal det angis antatt totalt honorar basert på forventet tidsbruk og øvrige kostnader i kapittel E3.*

Andre og tredje avsnitt utgår og erstattes av:

*«Rådgiveren skal uten ugrunnet opphold varsle oppdragsgiveren hvis det er grunn til å anta at budsjettet vil bli overskredet. Varslet skal inneholde en begrunnelse for hvorfor budsjettet vil bli overskredet. Oppdragsgiveren skal uten ugrunnet opphold ta stilling til varselet. Overskridelser som ikke er varslet til oppdragsgiveren, gir ikke grunnlag for krav på økt honorar.*

*Dersom rådgiveren har varslet overskridelse av opprinnelig budsjett, skal rådgiveren i samarbeid med oppdragsgiveren utarbeide et revidert budsjett for honorar og utgiftsdekning for resterende kontraktsperiode.»*

# NS 8402 punkt 14 Betaling

## NS 8402 punkt 14.2 – Betalingsfrist

Bestemmelsen utgår og erstattes av:

*«Oppdragsgiveren skal betale innen 30 dager etter at han har mottatt korrekt faktura i samsvar med punkt 14.1.»*

## NS 8402 punkt 14.5.2 – Tilbakeholdelse og stansing

Tredje avsnitt utgår og erstattes av:

*«Er rådgiverens betalingskrav omtvistet, kan tilbakeholdelse av prosjektmateriale eller stansing ikke finne sted.»*

# NS 8402 punkt 15 Avbestilling

Bestemmelsen utgår og erstattes av:

*«Oppdragsgiveren kan avbestille gjenstående deler av oppdraget. Avbestillingen skal skje skriftlig og snarest mulig etter at beslutning om dette er tatt.*

*Ved avbestilling har rådgiveren krav på betaling for den delen av oppdraget som er utført, og for sitt påregnelige tap som følge av avbestillingen. Dog skal erstatning for tapt fortjeneste ikke betales dersom den avbestilte delen av prosjektet ikke kommer til utførelse.*

*Dersom avbestillingen medfører at medarbeidere knyttet til prosjektet ikke kan anvendes på annen måte, begrenses erstatningen for dette til lønnsutgifter i den enkeltes oppsigelsestid med tillegg av en forholdsmessig andel av utgiftene til kontorhold.*

*Rådgiveren plikter å begrense sitt tap som følge av avbestillingen.*

*Prosjektmateriale som er betalt, har oppdragsgiveren rett til å bruke i samsvar med reglene i punkt 5.»*

# Del 2 – Seriøsitetskrav

# Etiske regler

Handlinger i strid med lover, regler, kontraktens bestemmelser og god forretningsskikk skal ikke forekomme. Oppdragsgiver aksepterer ikke forhold som er i strid med etiske normer som det er bred tilslutning om i samfunnet, herunder trakassering, diskriminering eller annen adferd som andre kan oppfatte som støtende, truende eller nedverdigende.

# Etterlevelse av lover og regler

Rådgiveren skal etterleve alle gjeldende lover og regler i sin virksomhet.

# Habilitet

Rådgiveren skal snarest varsle oppdragsgiveren dersom mulige inhabilitetsforhold oppstår. Rådgiveren skal deretter, etter samråd med oppdragsgiveren, iverksette tiltak som gjør at forhold som kan medføre mulig inhabilitet ikke forefinnes.

# Varsling om kritikkverdige forhold

Rådgiveren skal gjøre oppdragsgiverens varslingskanal kjent blant ansatte omfattet av kontraktsarbeidet og overfor underleverandørene. Det er utarbeidet informasjonsmateriell om varsling på en rekke språk. For mer informasjon se <http://www.banenor.no/Kundesenter/varsling-om-kritikkverdige-forhold/>

# Gaver mv.

Rådgiveren skal ikke tilby, gi eller ta imot gaver, representasjon eller utgiftsdekning som kan gi, eller oppfattes til å gi, en utilbørlig fordel i forbindelse med en persons stilling, verv eller oppdrag.

# Kriminell organisasjon, korrupsjon, hvitvasking og bedrageri

Rådgiveren skal etablere nødvendige tiltak for å unngå at virksomhetens finansielle transaksjoner benyttes til hvitvasking.

Oppdragsgiveren kan heve kontrakten dersom rådgiveren etter kontraktsinngåelsen ved rettskraftig dom blir dømt for deltakelse i en kriminell organisasjon eller for korrupsjon, bedrageri eller hvitvasking av penger.

Videre foreligger hevingsrett dersom rådgiveren etter kontraktsinngåelsen ved rettskraftig dom er kjent skyldig i straffbare forhold som angår den yrkesmessige vandel, eller i sitt yrke har gjort seg skyldig i alvorlige forsømmelser mot faglige eller etiske krav i vedkommende bransje.

Likeledes kan oppdragsgiveren heve kontrakten dersom det kan sannsynliggjøres med alminnelig sannsynlighetsovervekt at rådgiveren har gjort seg skyldig i forhold som omtalt i andre og tredje ledd.

# Sosialt ansvar

Oppdraget skal gjennomføres og leveranser til dette skal produseres i samsvar med grunnleggende krav til menneskerettigheter, arbeidstakerrettigheter og miljø, slik disse framkommer i lovgivning på produksjonsstedet(-ne) og følgende konvensjoner:

* FNs menneskerettighetserklæring
* FNs barnekonvensjon art. 32
* ILO konvensjon nr. 29, 87, 98, 100,105, 111, 138 og 182.

Rådgiveren skal kunne dokumentere at arbeidet blir utført i samsvar med ovenstående. Dersom slik dokumentasjon ikke fremlegges eller det oppdages brudd på ovenstående bestemmelser, har oppdragsgiveren rett til å kreve at rådgiveren umiddelbart retter opp forholdet, samt rett til å ilegge rådgiveren en dagbot, jf. bestemmelsen i kapittel C3.

Dersom rådgiveren ikke retter forholdet innen 30 dager etter at oppdragsgiveren har krevd det eller forholdet er av en slik art at det ikke kan rettes, skal brudd på denne bestemmelsen anses som et vesentlig mislighold av kontraktsforpliktelsene og gi grunnlag for å heve kontrakten. Oppdragsgiveren kan alternativt kreve omlevering av de deler av oppdraget som er produsert i strid med denne bestemmelse, uavhengig av kostnadene ved slik omlevering, samt kreve erstatning for tap som følge av misligholdet. Ved beregningen av tapet skal det ikke gjøres fradrag for påløpt dagbot.

Rådgiveren har bevisbyrden for at denne bestemmelsen er overholdt.

# Lønns- og arbeidsvilkår

På områder dekket av forskrift om allmenngjort tariffavtale skal rådgiveren ha lønns- og arbeidsvilkår i samsvar med gjeldende forskrifter. På områder som ikke er dekket av forskrift om allmenngjort tariffavtale, skal rådgiveren ha lønns- og arbeidsvilkår i henhold til gjeldende landsomfattende tariffavtale for den aktuelle bransje.

Med lønns- og arbeidsvilkår menes i denne sammenheng bestemmelser om minste arbeidstid, lønn, herunder overtidstillegg, skift- og turnustillegg og ulempetillegg, og dekning av utgifter til reise, kost og losji, i den grad slike bestemmelser følger av tariffavtalen.

Rådgiveren skal sørge for at ansatte i egen og eventuelle kontraktsmedhjelperes organisasjon, som direkte medvirker til å oppfylle kontrakten, har lønns- og arbeidsvilkår i samsvar med denne bestemmelse. Bestemmelsen gjelder for arbeider som utføres i Norge.

Oppdragsgiveren eller den han utpeker har adgang til å føre tilsyn og kontroll med rådgiveren og skal gis adgang til innsyn i nødvendige dokumenter for å påse at kontraktens krav til lønns- og arbeidsvilkår er oppfylt. Herunder plikter rådgiveren på forespørsel å gi oppdragsgiveren kopi av ansettelseskontrakter til de arbeidstakerne som direkte medvirker til å oppfylle kontrakten, deres lønnsslipper og timelister, arbeidsgiverens bankutskrift, samt dokumentasjon på ordnede boforhold for dem. Dokumentasjonen skal være på personnivå. I tillegg kan oppdragsgiveren kreve å få adgang til lokaler som benyttes til innkvartering av ansatte.

Rådgiveren skal gjennomføre nødvendige kontroller mot kontraktsmedhjelpere. Rådgiveren skal dokumentere resultatet av kontrollene, og oversende dokumentasjonen til oppdragsgiveren. På oppdragsgiverens forlangende skal rådgiveren gjennomføre nærmere spesifiserte kontroller mot kontraktsmedhjelpere. Dette innebærer at rådgiveren også skal kontrollere og dokumentere at arbeidstiden samlet sett holdes innenfor de grenser som er tillatt der rådgiverens egne arbeidstakere og/eller kontraktsmedhjelperes arbeidstakere utfører arbeid på andre prosjekter, for andre oppdragsgivere og/eller for andre leverandører. Brudd på arbeidstidsbestemmelser anses i denne sammenheng å være brudd på arbeidstiden for rådgiveren.

Rådgiveren har bevisbyrden for at denne bestemmelsen er overholdt. Ved brudd på denne bestemmelsen har oppdragsgiveren en tilbakeholdsrett som fastsatt i kapittel C3. Grove eller gjentatte brudd på denne bestemmelsen anses som et vesentlig mislighold av kontraktsforpliktelsene.

# Egenrapportering av lønns og arbeidsvilkår

Rådgiveren skal levere utfylt skjema for egenrapportering av lønns- og arbeidsvilkår, se vedlegg i kapittel C4, innen 4 uker etter kontraktsinngåelse. Nevnte skjema skal også leveres for samtlige underleverandører. Likeledes skal skjemaet fortløpende leveres av nye underleverandører som involveres underveis i kontraktsgjennomføringen.

# Betaling til bank

Lønn og annen godtgjørelse til rådgiverens ansatte og ansatte hos kontraktsmedhjelpere skal utbetales til konto i bank.

# Rapportering i Oppdrags- og arbeidsforholdsregisteret

Rådgiveren skal rapportere til Skatteetaten ved Oppdrags- og arbeidsforholdsregisteret (OAR) i henhold til bestemmelsene i skatteforvaltningsloven og tilhørende forskrifter. Rapporteringsplikten omfatter alle kontrakter gitt til kontraktsmedhjelpere i hele leverandørkjeden som er hjemmehørende i utlandet eller til en person bosatt i utlandet.

Rådgiveren skal gi opplysninger til OAR om seg og sine kontraktsmedhjelpere snarest etter at kontrakt er inngått og senest 14 dager etter at arbeidet er påbegynt.

Rådgiveren skal også gi opplysninger om alle arbeidstakere som gjennom oppdrag benyttes for å utføre arbeid i Norge. Opplysninger om arbeidstaker skal gis innen 14 dager etter arbeidstakers første arbeidsdag på oppdraget. Opplysninger om siste arbeidsdag skal gis senest 14 dager etter siste arbeidsdag.

Dersom det skjer endringer etter at opplysningene er gitt, skal det gis korrigerte opplysninger senest 14 dager etter at endringen fant sted.

Eventuelle bøter eller andre krav mot oppdragsgiveren som følge av at rådgiveren ikke har overholdt sine forpliktelser under dette punkt er rådgiverens ansvar og skal betales av ham.

# Overholdelse av sanksjonsloven med tilhørende forskrifter

Begge parter skal overholde sanksjonsloven av 16. april 2021 nr. 18 med tilhørende forskrifter («sanksjonslovgivningen»). Partene skal holde hverandre løpende informert og oppdatert om forhold av betydning for dette.

På forespørsel skal rådgiveren sørge for at oppdragsgiveren får den informasjon og dokumentasjon som er nødvendig for å kunne kontrollere at sanksjonslovgivningen overholdes i alle ledd i leverandørkjeden. Dette omfatter bl.a. informasjon om materialers opprinnelse, fraktordninger, forsyningslinjer og eierforhold hos rådgiveren, underleverandører og kontraktsmedhjelpere. Brudd på informasjons- og dokumentasjonsplikten bøtelegges etter sanksjonsbestemmelsen i kapittel C3.

Brudd på sanksjonslovgivningen hos rådgiveren anses som et vesentlig mislighold av kontraktsforpliktelsene. Tilsvarende gjelder dersom det er klart at brudd på sanksjonslovgivningen vil inntre. Rådgiveren har bevisbyrden for at sanksjonslovgivningen er overholdt.

Brudd på sanksjonslovgivningen hos en underleverandør gir oppdragsgiveren saklig grunn til å kreve utskiftning. Tilsvarende gjelder dersom det er klart at brudd på sanksjonslovgivningen vil inntre eller der underleverandøren ikke innen angitte frister oversender etterspurt informasjon eller dokumentasjon.

# Del 3 – Særlige kontraktsbestemmelser

# Regler for ekstern kommunikasjon og taushetsplikt

Oppdragsgiveren skal ivareta kontakten med og uttale seg til media og andre offentlige og private interessenter vedrørende prosjektet oppdraget. Rådgiveren kan uttale seg etter spesiell avtale med oppdragsgiveren for det enkelte tilfelle.

Henvendelser rådgiveren måtte motta fra media, grunneiere, enkeltpersoner, interesseorganisasjoner o.l. skal henvises til oppdragsgiveren.

Skjemaet «Taushetserklæring i Bane NOR» skal fylles ut av samtlige som jobber i oppdraget og sendes oppdragsgiveren før kontraktsstart, og før eventuell utskifte av personell.

# Videreføring av kontraktsbestemmelser

Rådgiveren plikter å innta bestemmelser i kontraktsforholdene med sine underleverandører som sikrer at oppdragsgiverens krav videreføres til disse, herunder oppdragsgiverens rett til å gjennomføre tilsyn og revisjoner og seriøsitetskrav i kapittel C2 del 2.

Rådgiverens bruk av enkeltpersonforetak skal begrunnes skriftlig.

# Språkkrav

Gjennomføring av denne kontrakt vil foregå ved bruk av norsk språk. Dersom rådgiveren eller hans underleverandører eller andre medhjelpere gjør bruk av fremmedspråklige arbeidstakere, skal rådgiveren sørge for å etablere et system for kommunikasjon som gjør at den arbeidskraft som benyttes til enhver tid er underrettet om alt som er relevant for den enkeltes arbeid. Dette omfatter alle forhold, herunder tegninger, beskrivelser, HMS, kvalitet, anvisninger på byggeplass mv.

# Rådgiverens personell

Utpeking, forflytting eller utskifting av nøkkelpersonell skal godkjennes av oppdragsgiveren. Godkjennelse kan ikke nektes dersom

1. rådgiveren kan godtgjøre tungtveiende grunner for slik utpeking, forflytting eller utskiftning, og
2. den utpekte personen etter oppdragsgiverens vurdering minst har tilsvarende kvalifikasjoner og erfaring som utskiftet eller forflyttet navngitt personell.

Ved brudd på denne bestemmelsen skal rådgiveren betale sanksjoner som fastsatt i kapittel C3. Oppdragsgiveren har rett til å heve kontrakten dersom det kan sannsynliggjøres at rådgiverens utpeking, forflytting eller utskiftning av navngitt personell ville ha medført at rådgiveren ikke ville fått tildelt kontrakten.

Nøkkelpersonell som oppdragsgiveren på saklig grunnlag ikke ønsker å benytte eller ønsker skiftet ut, skal snarest mulig erstattes med annet personell med minst tilsvarende kompetanse.

Dersom nøkkelpersonell forflyttes eller skiftes ut skal rådgiveren for egen kostnad sørge for tilstrekkelig erfaringsoverføring og opplæring for innfasing av nytt personell.

Rådgiveren skal på egen bekostning sørge for utskifting av personell som opptrer på en klanderverdig måte, som viser seg å ikke ha nødvendig fagkompetanse eller er uegnet til å utføre sine arbeidsoppgaver.

# Ledelse av kvalitet og Ytre miljø

## Ledelsessystem for kvalitet og Ytre miljø

Rådgiveren inklusive eventuelle kontraktsmedhjelpere skal ha et dokumentert og implementert kvalitetssystem og internkontrollsystem basert på NS-EN ISO 9001 (Kvalitet) eller tilsvarende.

Ved utvikling, leveranse og vedlikehold av programvare skal retningslinjene i kvalitetsstandarden ISO/IEC 90003 anvendes.

Rådgiveren skal rapportere i henhold til vedlagt rapporteringsskjema for Kvalitet, HMS og Ytre miljø.

## Gjennomgang av kontraktens aktiviteter

Det kreves at rådgiveren før oppstart av oppdraget foretar en systematisk gjennomgang av kontraktens aktiviteter for å identifisere aktiviteter som er kritiske for å oppfylle alle krav i kontrakten.

## Krav til kvalitetsplan for oppdraget

For oppdraget skal det etableres en kvalitetsplan etter retningslinjer gitt i NS-EN ISO 10005. Dersom oppdragsgiveren har vedlagt mal for kvalitetsplan i kapittel C4, skal rådgiverens kvalitetsplan ta utgangspunkt i denne og som et minimum omhandle alle forhold som behandles i malen. Kvalitetsplanen skal være overlevert oppdragsgiveren innen 4 uker etter kontraktsinngåelse, dersom ikke annet er angitt i kapittel C3.

Av kvalitetsplanen skal det fremgå hvordan underleverandører innlemmes i rådgiverens kvalitetssystem.

Oppdragsgiveren har rett til å komme med endringsforslag til planen, og har krav på å få rettet mangler i planen i forhold til bestemmelsene i kontrakten. Rådgiveren skal i hele kontraktstiden holde kvalitetsplanen oppdatert, og nye revisjoner skal overleveres oppdragsgiveren omgående.

## Ytre miljø

Rådgiveren inklusive eventuelle kontraktsmedhjelpere skal utføre kontraktsarbeidet i tråd med krav til systematisk internkontroll og i henhold til anerkjente prinsipper for miljøledelse.

Rådgiveren skal før oppstart av kontraktsarbeidene gjennomføre en risikovurdering med hensyn til miljø for egne arbeider. Rådgiveren skal holde en løpende oversikt over status på alle identifiserte risikoer for sine arbeider.

Rådgiveren skal utarbeide en plan for ytre miljø som skal inkludere alle risikoer identifisert av oppdragsgiveren samt inkludere de forhold som er angitt i kapittel D. Planen kan utarbeides som en egen plan eller som en del av HMS-planen. Rådgiverens plan for ytre miljø skal oversendes til oppdragsgiveren innen 4 uker etter kontraktsinngåelse dersom ikke annet er angitt i kapittel C3. Oppdragsgiveren har rett til å kreve utsettelse av oppstart av kontraktarbeidet inntil plan for ytre miljø er oversendt og godkjent av oppdragsgiveren.

## Revisjons- og kontrollaktiviteter

Oppdragsgiveren skal ha rett til å foreta revisjons- og kontrollaktiviteter av rådgiveren og kontraktsmedhjelpere under gjennomføring av kontrakten i det omfang oppdragsgiveren finner nødvendig.

Revisjoner avtales minimum tre uker før revisjonen finner sted. Verifikasjoner kan foretas uten forutgående varsel.

Oppdragsgiveren skal på forespørsel få oversendt rådgiverens revisjonsprogram, revisjonsrapporter og kontrollplan. Rådgiveren skal ha en løpende oversikt over kontrollaktivitetene og rapportere status på kontroll iht. framdrift og korreksjoner og korrigerende tiltak i månedsrapport.

Rådgiveren skal varsle oppdragsgiveren om planlagte revisjoner/tilsyn fra myndigheter. Dersom revisjoner/tilsyn har medført avvik og/eller pålegg skal oppdragsgiveren varsles om dette umiddelbart.

## Risikostyring og risikovurderinger

Rådgiveren skal ha et implementert risikostyringssystem i henhold til siste versjon av NS-EN ISO 31000 eller tilsvarende i det omfang som arbeidets omfang og kontraktens krav krever.

Rådgiveren skal foreta løpende risikovurderinger for alle kontraktens aktiviteter. Risikovurderinger skal gjennomføres i henhold til NS 5814 og NS 5815 eller tilsvarende innenfor aktuelt fagområde. Dette skal gjennomføres både i rådgivningen, prosjektering og i utførelsesfasen. Risikovurderingen skal identifisere og omfatte alle forhold som kan påvirke kvalitet mv. Rådgiveren skal identifisere og behandle risiko for ulykker, uønskede hendelser, skader og tekniske feil knyttet til prosjektering og bygging.

Rådgiveren skal holde en løpende oversikt over status på alle identifiserte risikoer for sine arbeider.

Identifiserte forhold skal registreres i et risikoregister som viser:

* Identifisert risiko
* Sannsynlighet og konsekvens
* Forslag til tiltak for å redusere risiko
* Sannsynlighet og konsekvens etter foreslått tiltak.

# Krav til oppdraget

## Overordnede krav

Rådgiveren har ansvar for å påse at den dokumentasjon ifb. miljøkrav som kreves i lov, forskrift og i denne kontrakten utarbeides.

Innenfor de avtalte rammer skal rådgiveren finne frem til hensiktsmessige løsninger for oppdragsgiveren, både når det gjelder de tekniske, sikkerhetsmessige, arbeidsmiljøvennlige, miljøvennlige, funksjonelle og økonomiske sider. Løsningene skal ivareta de estetiske krav som følger av prosjektets art, størrelse og plassering.

Rådgiveren skal skriftlig redegjøre for hvilke forutsetninger som ligger til grunn for oppdraget og som har betydning for senere forvaltning, drift og vedlikehold av det ferdige produktet.

Ved utarbeidelse av konkurransegrunnlag for tilbudsforespørsler skal regelverket for offentlig anskaffelser følges. Konkurransegrunnlaget, herunder tegninger, skal være tilstrekkelig detaljert og av en slik kvalitet og omfang at de utgjør et komplett prisgrunnlag for tilbyderne. Rådgiveren skal videre påse at arbeidsgrunnlag, herunder beskrivelser og tegninger, er fullstendig og foreligger til et slikt tidspunkt at oppdraget kan gjennomføres uten stans, urasjonell fremdrift eller forsinkelser. At arbeidsgrunnlaget skal være fullstendig betyr også at all informasjon av betydning for arbeidsutførelsen må fremgå av beskrivelse og/eller tegning.

Rådgiveren skal ivareta krav gitt i byggherreforskriften knyttet til oppdraget, blant annet ved å identifisere og behandle risikoer for sikkerhet, helse og arbeidsmiljø i utførelse og drift. De risikoer som ikke ivaretas som del av resultatet av oppdraget, skal skriftlig meddeles oppdragsgiver, og skal som et minimum inneholde beskrivelse av risiko, sannsynlighet, konsekvens og forslag til tiltak. Rådgiveren skal skriftlig dokumentere risikoreduserende valg og tiltak i prosjekteringsprosessen i et SHA-risikoregister. Rådgiveren skal skriftlig redegjøre for hvordan han har ivaretatt bestemmelsene i byggherreforskriften.

# Krav til leveransen for overholdelse av frister

For overholdelse av frister for leveransen, skal leveransen være komplett iht. kontraktens krav. Leveransen skal leveres til oppdragsgiveren for gjennomgang i forkant av frist angitt i kapittel C3 slik at eventuelle påpekte feil og mangler er rettet og innarbeidet av rådgiveren. Leveransen anses levert når påpekte feil og mangler er rettet og innarbeidet, med mindre annet er avtalt eller klart fremgår ut fra sammenhengen.

# Teknisk regelverk

Oppdragsgivers tekniske regelverk er bestemmelser for prosjektering og bygging av anlegg, komponenter, systemer mv. Teknisk regelverk gir ikke en beskrivelse av eksisterende infrastruktur eller en berettiget forventning om at eksisterende infrastruktur er prosjektert eller bygget i henhold til regelverket. Teknisk regelverk er tilgjengelig på [www.banenor.no](http://www.banenor.no).

For denne kontrakten skal teknisk regelverk legges til grunn for all rådgiving, prosjektering og bygging av anlegg, komponenter, systemer mv. som omfattes av regelverket. I den grad oppdragsgiveren i oppdragsbeskrivelsen eller andre steder i kontrakten har vist til spesifikke deler av teknisk regelverk, er dette gjort av informasjonshensyn / presisjonshensyn. Teknisk regelverk gjelder like fullt for alle anlegg, komponenter, systemer mv. som skal prosjekteres og bygges under kontrakten.

Rådgiveren skal snarest mulig varsle oppdragsgiveren dersom det avdekkes rådgivning, prosjektering eller bygging som avviker fra teknisk regelverk. Eventuelle avvikssøknader skal behandles i henhold til oppdragsgiverens rutiner for dette, som også skal være beskrevet i den rådgiverens kvalitetsplan.

# Møter

## Oppstartsmøte

Før oppstart av oppdraget skal oppdragsgiveren kalle innkalle til et oppstartsmøte med rådgiveren for å avklare og gjennomgå kontrakten og den praktiske gjennomføringen av denne, samt partenes samarbeids- og beslutningsrutiner. Oppdragsgiveren fører møtereferat.

## Prosjekteringsmøter

Det skal holdes regelmessige prosjekteringsmøter, normalt hver 14. dag, eller oftere ved behov. Oppdragsgiveren innkaller til prosjekteringsmøter. Rådgiveren kan innkalle til prosjekteringsmøter dersom han mener det er behov for det.

Det skal føres referat fra prosjekteringsmøtene. Referatet føres av oppdragsgiveren.

## Fagmøter

Det skal ved behov avholdes fagmøter til behandling av eksempelvis koordineringsforhold, løsninger og endrede løsninger, fagspørsmål, grensesnitthåndtering, akutte problemer, møter med kontraktsmedhjelpere osv.

## Partsmøter

Begge parter kan innkalle til partsmøter ved behov. Prosjektledelsen hos begge parter deltar i partsmøtet for å gjennomgå månedsrapporter, samarbeidsform, økonomi, fremdrift og eventuelle konfliktsaker. Rådgiveren skal stille med minimum to deltakere.

# Rapportering

## Generelt

Rådgiveren skal overlevere månedsrapporter og annen rapportering iht. krav nedfelt i kontrakten.

Ved kortvarige kontrakter kan oppdragsgiveren kreve dags- eller ukesrapportering.

## Månedsrapportering

Rådgiveren skal rapportere status for hver måned. Månedens periodeslutt er siste søndag i måneden, med mindre annet angis av oppdragsgiveren. Månedsrapporten skal være oppdragsgiver i hende senest kl. 12:00 påfølgende torsdag etter periodeslutt. Forsendelsesmetode avtales i den enkelte kontrakt, normalt elektronisk i oppdragsgiverens samhandlingsløsning.

Dersom ikke annet er avtalt skal rapporten inneholde informasjon om følgende:

* Sammendrag av status
* Kritiske aktiviteter i oppdraget
* Avviksstatus, med avvik identifisert denne perioden
* Register over krav om endringsordre og endringsordrer
* Grensesnittkoordinering
* Status, helse, miljø og sikkerhet
* Oppsummering av viktige hendelser denne periode (framdrift, økonomi, SHA)
* Oppsummering av viktige hendelser neste periode (framdrift, økonomi, SHA)
* Planlagt og virkelig bemanning
* Kostnader
* Tid- og fremdriftsrapportering
* Aktiviteter i kontrollplan

## Rapportering av kostnader

Rådgiveren skal rapportere kostnader iht. følgende:

1. Original kontrakt /anslått kontraktsomfang

2. Eventuelt varslet overskridelse, jf. kapittel C1 punkt 12.3 / kapittel C2 punkt 8.2

3. Endringer

4. Gjeldende budsjett (kontraktsverdi) (1+2+3)

Dersom oppdragsgiveren krever det, skal rapportering skje på fastsatte skjemaer.

## Tids- og fremdriftsrapportering

Rådgiveren skal rapportere fremdrift mot fremdriftsplan.

Rådgiveren skal angi årsaken til eventuelle avvik mellom planlagt fremdrift og virkelig fremdrift (på aktivitetsnivå), og eventuelle konsekvenser dette gir mot delfrister og/eller sluttfrist. Aktiviteter skal oppdateres med prognose-start/-slutt. Dersom oppdragsgiveren krever det, skal rapportering skje på fastsatte skjemaer.

# Teknisk dokumentstyring

Rådgiveren skal følge oppdragsgiverens krav til teknisk dokumentstyring, administrativ dokumentasjon og sluttdokumentasjon slik dette fremgår av vedlegg i kapittel C4 og kontrakten for øvrig.

# Evaluering

I forbindelse med avslutningen av kontrakten skal det gjennomføres en evaluering av kontraktsgjennomføringen, inklusive etterlevelse av seriøsitetskrav. Ved langvarige kontrakter kan det også bli gjennomført evaluering underveis. Rådgiveren skal medvirke til gjennomføringen av evalueringen, herunder ved f.eks. å fylle ut skjema, stille til intervju med medarbeidere utpekt av oppdragsgiveren, delta i møter osv. Rådgiveren vil få oversendt resultater fra evalueringen, og gis mulighet til å komme med eventuelle kommentarer. Resultater fra evalueringen kan legges til grunn ved kvalifisering, vurdering og valg av leverandører til oppdragsgiverens fremtidige kontrakter.